ฝรั่งจูบแล้วตบ และ KCE
ดัชนีเมื่อวานนี้เปิดกระโดดช่วงเช้า ขึ้นไปสูงสุด 1,600 จุด
30 มิ.ย. 2564

ดัชนีเมื่อวานนี้เปิดกระโดดช่วงเช้า ขึ้นไปสูงสุด 1,600 จุด
แต่กลับมาปิดในแดนลบ และเป็นระดับเกือบต่ำสุด 1,587 จุด ลดลง 3.64 จุด แบบนี้ดูสถานการณ์ไม่ค่อยดี
เดิมคิดว่างานนี้พี่กอง หรือกองทุน หลอกให้เข้าซื้อช่วงเช้า และเทขายใส่ช่วงบ่าย
ปรากฏว่าไม่ใช่
กลับมาเป็นนักลงทุนต่างชาติ ที่กระหน่ำขายนับตั้งแต่ช่วงเวลา 15.00 น. เป็นต้นมา และมียอดขายสุทธิกว่า 3,896 ล้านบาท
โดยมีกองทุนและรายย่อยเข้ามาเป็นฝ่ายรับ
นักลงทุนต่างชาติไม่ได้ขายในตลาดหุ้นไทยเพียงแห่งเดียว
ทว่า ยังคงขายตลาดหุ้นในภูมิภาคด้วย โดยเฉพาะในฟิลิปปินส์และประเทศไทย
ตลาดหุ้นไทยจึงยังขาดแรงขับเคลื่อนจากฟันด์โฟลว์ ดัชนีก็คงเคลื่อนไหวในกรอบแคบ หรือเป็นไซด์เวย์ดาวน์ไปเรื่อย
เว้นแต่ว่าวันไหน ต่างชาติอารมณ์ดี สบช่องเห็นหุ้นราคาถูก
ก็อาจจะเข้ามาทยอยเก็บสะสมเข้าพอร์ต และรอไปปล่อยขายเมื่อมีกำไรจนน่าพอใจ
สถานการณ์แบบนี้ น่าจะมีรายย่อยติดหุ้นกันเยอะพอสมควร โดยเฉพาะกลุ่มที่เข้าไปไล่ตามซื้อหุ้นในช่วงภาคเช้าที่ราคาถูกดันขึ้นไป ก่อนถูกทุบในช่วงปิดตลาด
ในช่วงของการปิดตลาดภาคเช้า
พอไปดูสัญญาณเทคนิค จะพบว่า หุ้นส่วนใหญ่ส่งสัญญาณขึ้นหลังจากลงไปอยู่ในเขต Oversold หรือถูกขายมากเกินไป
ทำให้คาดเปิดตลาดบ่าย ดัชนีน่าจะกลับไปแตะ 1,600 จุดได้
แต่อย่างที่พอจะรับทราบกัน
สัญญาณทางเทคนิคนั้น มันสามารถที่จะกดปุ่มรีโมท หรือเปลี่ยนแปลงจากคนที่มีเงินหน้าตักเยอะ ๆ
อย่างเช่นเหตุการณ์ที่เกิดขึ้นเมื่อวานนี้
ส่วนวันนี้ นักวิเคราะห์ต่างยังมองเป็นไซด์เวย์ดาวน์ แนวรับ 1,565 จุด จากสถานการณ์โควิด-19 ยังคงกดดัน แม้ว่าวันนี้จะเริ่มนับหนึ่งภูเก็ตแซนด์บ็อกซ์
มาดูหุ้นรายตัวกันบ้าง
KCE ราคาดีดเด้ง เร้าใจมาก ๆ ตั้งแต่เปิดตลาดเช้า
ราคาขึ้นไปสูงสุด 79.00 บาท ไม่ผ่านแนวต้านสำคัญ 80.00 บาท ทำให้ราคาย่อตัวลง และมาปิด 77.00 บาท บวก 3.25 บาท เปลี่ยนแปลง 4.41% มูลค่าซื้อขายนำสูงสุดกว่า 3,587.5 ล้านบาท
วันนี้หุ้น KCE จะเริ่มเข้ามาคำนวณในดัชนี SET50 วันแรก
ถามว่าจะเปิดบวกแล้วซิ่ง หรือถูกขายทำกำไรล่ะ?
ประเด็นนี้ตอบยาก เพราะอาจออกได้หลายหน้าจริง ๆ เช่น เปิดลบ ตบให้ขาย และดันราคากลับระหว่างวัน
หรือเปิดกระโดด และตบลงแบบ “ตบจูบ”
แต่จะถูกกดลงมาให้ปิดในแดนลบ หรือเป็นการขายทำกำไรของเจ้ามือ หรือรายใหญ่
KCE ราคาหุ้นถือว่าวิ่งขึ้นมาพอสมควร
ราคาหุ้นนับจากกลางเดือน มิ.ย.ที่ผ่านมา ที่เป็นช่วงตลาดหลักทรัพย์ประกาศนำ KCE เข้า SET50 มาจนถึงวานนี้ 
ราคาหุ้นวิ่งขึ้นมาแล้ว 12-13%
ส่วนราคาหุ้นที่เป็น IAA Consensus Target Price อยู่ที่ 80.00 บาท
ใครจะเข้า KCE ในวันนี้ จึงอาจต้องหาจังหวะเล่น และอาจจะต้องเข้าเร็วออกเร็ว
เพราะไม่เช่นนั้น หาก “ลุกช้าอาจต้องจ่ายรอบวง” ได้
แม้ว่าแนวโน้มไตรมาส 2/2564 กำไรจะออกมาดี รวมถึงทิศทางตลอดปีนี้ด้วยที่ประมาณการจากนักวิเคราะห์ออกมาอยู่ที่ 2.2 พันล้านบาท เติบโต 103%
แต่จากราคาเป้าหมายเฉลี่ย 80.00 บาท
ถือว่าใกล้เต็มมูลค่าแล้ว เว้นแต่เจ้ามือจะดันราคาให้ไปต่อนั่นแหละ
แล้วไปลุ้นว่าผลประกอบการปีนี้เข้าเป้า ฉุด พี/อี ลงมาเหลือซัก 30 กว่าเท่า
พร้อมกับไปลุ้นนักวิเคราะห์อาจจะปรับราคาเป้าหมายขึ้นอีก